**Årsmøte i Horten Hundeklubb (HHK) for 2020**

08.03.2021 kl. 18.00

1. Åpning ved styrets leder
2. Fremmøte / stemmetall
3. Valg av møteleder
4. Valg av referent
5. Valg av 2 personer til å undertegne årsmøteprotokoll
6. Godkjennelse av agenda
7. Godkjennelse av årsberetninger
	1. Horten Hundeklubb
	2. Lydighet
	3. Konkurransegruppen
	4. Rallylydighet
8. Regnskap
9. Budsjett
10. Valg av styre:

Valgkomiteens innstilling:

|  |  |
| --- | --- |
| Leder: Terje Johansen | velges for 2 år |
| Styremedlem: Charlotte Stousland |  |
| Styremedlem: Marte Aanerud |  |
| Styremedlem: Ruth Berle |  |
| Styremedlem: Elisabeth Berle |  |
| Styremedlem: Irene F. Hansen |  |
| Styremedlem: Ingri Solheim |  |
| Styremedlem: Ann Ekenes |  |

1. Valg på revisor og vararevisor
2. Valg av valgkomite, leder + 2 medlemmer
3. Innkomne forslag:

Ingen innkomne forslag

1. Eventuelt?

Årsmøtet er i henhold til nye vedtekter annonsert på klubbens hjemmeside, samt facebookside.

Medlemsmøte med utdeling av priser avholdes umiddelbart etter årsmøtets avslutning.

Årsberetning for Horten Hundeklubb

2020 har vært ett svært spesielt år. Covid-19 har gjort at svært mye har vært annerledes enn normalt.

12. mars ble hele Norge stengt ned, og i etterkant har det vært til dels utfordrende å se hvilke regler som gjelder for hundeklubber, og styret har valgt å feile på sikre siden heller enn å risikere å bryte reglene uforvarende.

Blant annet har dette medført ett avlyst rallylydighetsstevne, avlyste treninger og avlyste styremøter, noe som igjen har medført at mange beslutninger i styret har blitt gjort elektronisk.

På medlemsmøtet etter årsmøtet 3. februar ble det ytret ønske om oppstart av agility-trening. Det ble i diskusjonen rundt dette sagt at det kunne startes opp med enkel innlæring av føring med det utstyret klubben hadde når snøen gikk. Dessverre så kom dette aldri i gang. Det å starte en ny gruppe krever både lidenskap og stahet for å dra inn medlemmer som møter hver gang. Slik året ble, gikk ikke dette opp, da ingen hadde mulighet til å drive en slik trening fremover under de gjeldende forhold, og det ikke var nok medlemmer med stor nok interesse.

Dette viste seg spesielt når vi fikk mulighet til å gjøre en dugnad under NM i rallylydighet, der det ble spesifisert at pengene skulle brukes til agilityutstyr hvis vi fikk nok folk, og hvor svært få meldte seg til dugnad. Etter at hovedsakelig rallylydighetsgruppa trådde til for å få gjennomført dugnaden ble det senere en diskusjon innad i styret der det ble bestemt at disse pengene skulle brukes til utstyr som kan brukes til både rallylydighet og, ved eventuell interesse, agility. Dette innebærer blant annet ny sklisikker tunnel og sekker til denne.

Norsk Kennel Klubb (NKK) etterspurte i april økonomisk støtte fra sine medlemsklubber. Dette ble sendt ut på høring til klubbens medlemmer på deres email som registrert i medlemsregisteret. Av innkomne svar ønsket 29 medlemmer å støtte NKK med ett lån på 20.000,- til NKK, med til sammen 7 innspill om rentefritt lån og / eller donasjon, mens 2 medlemmer ikke ønsket dette, med begrunnelsen «NKK har ikke lagt frem konkrete regnskapstall som understøtter behovet». Lånet er så langt ikke utbetalt, men NKK kan i fremtiden ha behov for dette.

Horten Hundeklubb har i året som har gått avholdt 4 styremøter / elektroniske møter og 1 medlemsmøte.

Etter avtale er det John Are Lærum som står for brøyting av sletta. For å begrense kostnader på brøyting, har det blitt prioritert å brøyte de dager hvor det har vært trening med instruktør.

Klubben har ikke hatt felles dugnad, men noe har likevel blitt gjort, deriblant rydding av bod, vask av hytta innvendig, oppgradering av øvre del av sletta og vei, samt rydding av trær langs vei. Blant annet rydding av trær ble gjort av Norske Redningshunder (NRH), som del av en avtale der NRH Rekrutt får trene på hundesletta en søndag pr måned hvor disse til gjengjeld står for dugnader for klubben.

Kiosk salg har for det meste utgått, med unntak av noe salg av brus, og sommer og juleavslutning utgikk også i 2020.

Høsten ble noenlunde normal, rallylydighetsstevne ble avholdt, og treninger gikk som vanlig. Etter jul har det igjen vært noe nedstengning, da Horten ble en del av ring 2 og det igjen ble en avveining blant annet fordi enkelte medlemmer ville måtte krysse kommunegrenser for å komme på trening.

I og med nedstengning har det vært relativt få av klubbens medlemmer som har vært aktive i konkurransesettinger i 2020. Vi vil likevel få gratulere de som har vært aktive med deres resultater.

Ved Lisbeth Venås

Årsberetning for lydighet 2020

HHK har også i år hatt treninger i hverdagslydighet på onsdager.

Caroline Martinssen har vært hovedinstruktør i 2020, etter fullført trinn 1 utdannelse høsten 2018, men har vært avløst av bl.a. Lisbeth Venås ved behov.

Fokuset har vært mot den daglige lydigheten man trenger, møtetrening, kontakt, innkalling m.m., men har selvsagt blitt justert ut i fra hvem som har møtt opp, det har vært fra to til seks ekvipasjer på treningene.

Ved Lisbeth Venås

Årsberetning for konkurransegruppa 2020

Konkurransegruppa har trent lydighet på onsdager fra kl.18.00. Treningen har hovedsakelig foregått på klubben, men vi har trent andre steder enkelte kvelder.

Det har vært fra 2-7 hunder på treningene. På grunn av corona restriksjoner har vi ikke hatt trening i perioder.

Treningen har vært uten instruktør og vært basert på at alle hjelper alle. Hver enkelt har selv bestemt hva den vil trene og hva den vil ha hjelp til.

Ekvipasjene har trent på forskjellige nivåer, fra å jobbe mot bronsemerket til klasse 3 øvelser. Noe som gir alle ett innblikk i øvelsene i de forskjellige klassene.

Etter noen års pause hadde vi igjen klubbmesterskap i lydighet. Det ble en fin kveld hvor det startet 6 ekvipasjer fordelt på klasse 1, 2 og 3.

Klubben har avholdt 2 bronsemerkeprøver i løpet av høsten.

Det har vært begrenset med stevner, men vi har en ekvipasje som debuterte i 2020 og 2-3 ekvipasjer som har konkurrert i kl.1 og 2.

ÅRSRAPPORT RALLY LYDIGHET 2019

Vi har lagt et veldig spesielt år bak oss med mange restriksjoner rundt covid 19

viruset.

Dette har jo også så klart rammet alt av hundesport. Stevnet vårt i mai måtte

avlyses, men høststevnet 13 sept. fikk vi gjennomført med 72 startende, og

dermed litt penger inn i klubbkassa.

11 ekvipasjer fra klubben har startet på stevner gjennom året, så noe aktivitet

har det vært.

2 ekvipasjer har fått opprykk til høyere klasse.

10 ganger har klubben vært representert på pallen. 2x 1.plass. 4 x 2 plass og 4 x

3 plass i klassen.

NRL fikk avholdt et uoffisielt NM på Haukbanen i Undrumsdal helgen 1-2

august.

Lise Storelid var forhåndkvalifisert med Joy, og fikk en fin 21 plass.

Hun klarte også å kvalifisere Punky på lørdagens stevne, men disket i finalen.

Flott jobba!!

Vi var flere fra klubben som var med og jobbet denne helgen, og klubben fikk

10 000 kr inn på konto for dette. Tusen takk til alle dere som stilte opp.

Vi har holdt et nybegynnerkurs.

Vi har også hatt trening som vanlig på tirsdager, bortsett fra de ukene alt

måtte stenge.

Treningene fortsetter som vanlig tirsdager kl.18.00 til 20.00

Alle klubbens medlemmer er velkomne.

For rally gruppa v/Birthe Sjuls Thoresen.

HHK’s medlemsverv for 2020 – 2021:

**Styret for HHK:**

|  |  |
| --- | --- |
| Leder:  | Lisbeth Venås |
| Nestleder:  | Astrid-Merete Linnerud Johanssen  |
| Kasserer:  | Lise Storelid |
| Styremedlem:  | Hanna Svendsrud Lieng |
| Styremedlem:  | Caroline Martinssen |
| Styremedlem:  | Tiril Melkild |